钦定古今图书集成/理学汇编/文学典/第002卷 > 梁刘勰文心雕龙 > 《比兴》
## 钦定古今图书集成/理学汇编/文学典/第002卷 > 梁刘勰文心雕龙 > 《比兴》

诗文弘奥，包韫六义，毛公述传，独标“兴体”，岂不以风
异而赋同，比显而兴隐哉！故比者附也；兴者起也。附
理者切类以指事，起情者依微以拟议，起情故兴体
以立，附理故比例以生。比则蓄愤以斥言，兴则环譬
以托讽。盖随时之义不一，故诗人之志有二也。观夫
兴之托喻，婉而成章，称名也小，取类也大；《关睢》有别，
故后妃方德；《尸鸠》贞一，故夫人象义。义取其贞，无从
于彝禽；德贵其别，不嫌于鸷鸟。明而未融，故发注而
后见也。且何谓为比？盖写物以附意，飏言以切事者
也。故金锡以喻明德，珪璋以譬秀民，螟蛉以类教诲，
蜩螗以写号呼，澣衣以拟心忧，席卷以方志固，凡斯
切象，皆比义也。至如“麻衣如雪，两骖如舞”，若斯之类，
皆比类者也。衰楚信谗，而三闾忠烈，依诗制骚，讽兼
比兴。炎汉虽盛，而辞人夸毗，诗刺道丧，故兴义销亡。
于是赋颂先鸣，故比体云构，纷纭杂遝，信旧章矣。夫
比之为义，取类不常，或喻于声，或方于貌，或拟于心，
或譬于事。宋玉《高唐》云：“纤条悲鸣，声似竽籁。”此比声
之类也。枚乘《兔园》云：“焱焱纷纷，若尘埃之间白云。”此
则比貌之类也。贾生《鵩赋》云：“祸之与福，何异纠𬙊。”此
以物比理者也。王褒《洞箫》云：“优柔温润，如慈父之爱
子也。”此以声比心者也。马融赋云：“繁缛络绎，范蔡说
之。”此以响比辩者也。张衡《南都》云：“起郑舞，茧曳绪。”此
以容比物者也。若斯之类，辞赋所先，日用乎比，月忘
乎兴，习小而弃大，所以文谢于周人也，至于扬班之
伦，曹刘以下，图状山川，影写云物，莫不纤综比义，以
敷其华，惊听回视，资此效绩。又安仁《萤赋》云：“流金在
沙”，季鹰《杂诗》云：“青条若总翠”，皆其义者也。故比类虽
繁，以切至为贵，若刻鹄类鹜，则无所取焉。赞曰：“诗人
比兴，触物圆览，物虽胡越，合则肝胆拟容”，取心断词，
必敢攒杂咏歌，如川之涣。